钦定古今图书集成/历象汇编/岁功典/第073卷
## 钦定古今图书集成/历象汇编/岁功典/第073卷

| 钦定古今图书集成 历象汇编 第七十三卷 |

| |

钦定古今图书集成历象汇编岁功典

第七十三卷目录

中秋部纪事

中秋部杂录

中秋部外编

岁功典第七十三卷

《龙城录》：开元六年，上皇与申天师、道士鸿都客，八月
望日夜，因天师作术，三人同在云上游。月中过一大
门，在玉光中飞浮宫殿，往来无定，寒气逼人，露濡衣
袖皆湿，顷见一大宫府，榜曰：“广寒清虚之府”，其守门
兵卫甚严，白刃粲然，望之如凝雪。时三人皆止其下，
不得入。天师引上皇起跃，身如在烟雾中，下视王城
崔巍，但闻清香霭郁，视下若万里琉璃之田，其间见
有仙人道士，乘云驾鹤，往来游戏。少焉步向前，觉翠
色冷光相射，目眩极寒，不可进下。见有素娥十馀人，
皆皓衣，乘白鸾，往来舞笑于广陵大桂树之下。又听
乐音嘈杂，亦甚清丽。上皇素解音律，熟览而意已传。
顷天师亟欲归，三人下若旋风，忽悟若醉中梦回尔。
次夜，上皇欲再求往，天师但笑，谢而不允。上皇因想
素娥风中飞舞，袖被编律成音，制《霓裳羽衣》舞曲，自
古洎今，清丽无复加于是矣。

《漱石闲谈》：明皇中秋夜，罗公远掷杖化为银桥，请游
月宫，见广寒庭女群仙舞，问是何曲，曰：《霓裳羽衣》。帝
记其声，回遂制其曲舞。

《集异记》：“明皇八月望夜，与叶法善同游月宫，还过潞
州城上，俯视城郭，悄然而月色如昼，法善因请上以
玉笛奏曲。时玉笛在寝殿中，法善命人取之，旋顷而
至。曲奏既，复以金钱投城中而还。旬馀，潞州奏是夜
有天乐临城，兼获金钱以进。”

《明皇杂录》：“八月十五夜，叶静能出丹二粒，进上服之。”
《杨太真外传》逸史云：“罗公远天宝初侍元宗，八月十
五日夜，宫中翫月，曰：‘陛下能从臣月中游乎’？乃取一
枝桂，向空掷之，化为一桥，其色如银，请上同登，约行
数十里，遂至大城阙。公远曰：‘此月宫也。有仙女数百，
素练宽衣，舞于广庭。上前问曰：‘此何曲也’？曰：‘《霓裳羽
衣》’’”也。上密记其声调，遂回桥却顾，随步而灭。旦谕伶
官，象其声调，作《霓裳羽衣曲》。

《开元天宝遗事》：苏颋与李乂对掌文诰，元宗顾念之
深也。八月十五夜，于禁中直宿，诸学士翫月，备文酒
之宴。时长天无云，月色如昼，苏曰：“清光可爱，何用灯
烛。”遂使撤去。

元宗八月十五日夜，与贵妃临太液池，凭栏望月不
尽。帝意不快，遂敕令左右：“于池西岸别筑百尺高台，
与吾妃子来年望月。”后经禄山之兵，不复置焉，惟有
基址而已。

《李邺侯外传》：邺侯为儿童时，身轻，能于屏风上立，熏
笼上行。道者云：“十五岁必白日升天。”父母保惜，亲族
怜爱，闻之皆若有甚厄也。一旦空中有异香之气，及
音乐之声，李氏之血属必迎骂之。至其年八月十五
日，笙歌在室，时有彩云挂于庭树，李氏之亲爱乃多
贮蒜虀至数斛，伺其异音奇香之至，潜令人登屋，以
巨杓飏浓蒜泼之，香乐遂散，自此更不复至。

《酉阳杂俎》：长庆中，有人翫八月十五夜月光属于林
中，如疋布。其人寻视之，见一金背虾蟆，疑是月中者。
工部员外郎周封尝说此事，忘人姓名。

《宣室志》：唐太和中，周生有道术，中秋夜与客会，时月
色方莹，谓坐客曰：“我能挈月置之怀袂。”因命虚一室，
取著数百条绳而驾之，曰：“我将梯取此月。”俄觉天地
曛晦，因开室曰：“月在某衣中。”因以手举衣，怀中出月
寸许，忽一室尽明，寒入肌骨。

《诚斋杂记》：锺陵西山有游帷观，每至中秋，车马喧阗，
十里若阛阓。豪杰多召名姝善讴者，夜与丈夫间立，
握臂连踏而唱，惟对答敏捷者胜。太和末，有书生文
箫往观，睹一姝甚妙，其词曰：“若能相伴陟仙坛，应得
文箫驾彩鸾。自有绣襦并甲帐，琼台不怕雪霜寒。”生
意其神仙，植足不去，姝亦相盼歌罢，独秉烛穿大松，
迳将尽，陟山扣石，冒险而升。生蹑其踪，姝曰：“莫是文
箫耶？”相引至绝顶坦然之地。后忽风雨裂帷覆机。俄
有仙童持《天判》曰：“吴彩鸾以私欲泄天机，谪为民妻
一纪。”姝乃与生下山，归锺陵为夫妇。

《三水小牍》：九华山道士赵知微，乃皇甫元真之师。咸
通辛卯岁，知微使元真来京师，寓于玉芝观之上清
院。皇甫枚时居兰陵里第，日与相从，因询赵君事业，
元真曰：“自吾师得道，常云分杯结雾之术，化竹钓鲻
之方。吾久得之，固耻为耳。”去岁中秋，自朔霖霪，至于
望夕，元真谓同门生曰：“堪惜良宵，而阻苦雨。”语顷，赵君忽命侍童曰：“可备酒果。”遂遍召诸生，谓曰：“能升天
柱峰翫月否？”诸生虽唯应，而窃议以为浓阴驶雨如
斯，若果行，将有垫巾角折屐齿之事。少顷，赵君曳杖
而出，诸生景从。既辟荆扉，而长天廓清，皓月如昼。扪
萝援篠，及峰之巅。赵君处元豹之茵，诸生藉芳草列
侍。俄举卮酒咏郭景纯《游仙诗》数篇，诸生有清啸者、
步虚者、鼓琴者，以至寒蟾隐于远岑，方归山舍。既各
就榻，而凄风飞雨宛然，众方服其奇致。

《旧唐书东夷传》：“新罗国重八月十五日，设乐饮，宴赉
群臣，射其庭。”

《酉阳杂俎》：“婆罗遮并服狗头猴面，男女无昼夜歌舞。
八月十五日行像及透索为戏。”

《录异记》：江州南五十里有店名七里店，在蛇江之南，
小山上有石，青色坚腻，俗云“石中有珠，每至中秋往
往群飞，凡十馀枚，如流星往来，或聚或散，石上时有
光景，相传云珠藏于此，乃无价宝也。或有见者，密认
其处，寻亦不得。”

《茅亭客话》：“绵州罗江县罗璝山有罗璝洞，昔罗真人
名璝，修道上升之所也。其洞凡有水旱疾疠祷之灵
无不应。太平兴国五年庚辰岁中秋，彩雾轻烟，月光
如昼，香风瑞气，弥漫山谷。四远村民登层峦而望之，
唯闻音乐环珮之声，迟明但见车辙之迹。”

《谈苑》：晏元献公留守南郡，王君玉时已为馆阁校勘，
公特请于朝，以为府佥判。朝廷不得已，使带馆职从
公。外官带馆职，自君玉始。宾主相得，日以赋诗饮酒
为乐，佳时胜日，未尝辄废也。尝遇中秋阴晦，斋厨夙
为备，公适无命。既至夜，君玉密使人伺公曰：“‘已寝矣’。
君玉亟为诗以入曰：‘只在浮云最深处，试凭弦管一
吹开’。”公枕上得诗大喜，即索衣起，径召客治具，大合
乐。至夜分，果月出，遂乐饮达旦。前辈风流固不凡，然
幕府有佳客，风月亦是如人意也。

《钱氏私志》：岐公在翰苑时，中秋有月，上问当直学士
是谁，左右以姓名对。命小殿对设二位，召来赐酒。公
至殿侧侍班，俄顷，女童小乐引步辇至，宣学士就坐，
公奏故事，无君臣对坐之礼。上云：“天下无事，月色清
美，与其醉声色，何如与学士论文。若要正席，则外廷
赐宴，正欲略去苛礼，放怀饮酒。”公固请不已，再拜就
坐。上引《谢庄赋》、李白诗美其才，又出御制诗示公，公
叹仰圣学高妙，每起谢，必敕内侍挟掖，不令下拜。夜
漏下三鼓，上悦甚，令左右宫嫔各取领巾、裙带或团
扇、手帕求诗。内侍举牙床，以金镶水晶砚、珊瑚笔格、
玉管笔，皆上所用者，于公前来者应之辄不停缀，都
不蹈袭前人，尽出一时新意，仍称其所长，如美貌者，
必及其容色。人人得其欢心，悉以进呈。上云：“岂可虚
辱？须与学士润笔。”遂各取头上珠花一朵，装公悫头。
簪不尽者，置公服袖中，宫人旋取针线缝联袖口。宴
罢，月将西沈，上命掇金莲烛，令内侍扶掖归院。翌日，
问学士夜来醉否？奏云：“虽有酒不醉，到玉堂不解带。”
便上床取悫头在面前。抱公服两袖坐睡。恐失花也。
都下盛传天子请客。

《本草纲目》：“宋仁宗天圣丁卯八月十五夜，月明天净，
杭州灵隐寺月桂子降，其繁如雨，其大如豆，其圆如
珠，其色有白者、黄者、黑者，壳如芡实，味辛，拾以进呈，
寺僧种之，得二十五株。”

复雅歌调东坡居士以丙辰中秋欢饮达旦，大醉，作
《水调歌头》词，都下传唱。神宗问内侍：外面新行小词，
内侍录此进呈。读至“又恐琼楼玉宇，高处不胜寒。”上
曰：“苏轼终是爱君。”乃命量移汝州。

《过庭录》：赵𫐄信，可许人也，以才称乡里，为陕曹属，潦
倒选调，先子与之乡旧，既在太原，赵沿檄相谒，因馆
于书室。是夕，八月十四日夜，先子具酒饮食，宣使张
永锡召先子会酌，赵独处寂寥，就枕即作一词达先
子云：“今夜阴云初霁，画楼外月华如水。露霭晴空，风
吹高树，满院中秋意。皎皎蟾光，当此际，怎奈何不成
况味。莫近檐间，休来窗上，且放离人睡。”永锡见之大
喜，赠上尊数壶。先子为求荐章，仅改秩而终。

《东京梦华录》：“中秋节前，诸店皆卖新酒，重新结络门
面，彩楼花头，画竿醉仙锦斾，市人争饮。至午未间，家
家无酒，拽下望子。”是时螯蟹新出，石榴、榅勃、梨、枣、栗、
孛萄、弄色枨橘皆新上市。中秋夜，贵家结饰台榭，民
间争占酒楼翫月，丝篁鼎沸。近内庭居民，夜深遥闻
笙竽之声，宛若云外。闾里儿童，连宵嬉戏，夜市骈阗，
“至于通晓。”

王十朋：《蓬莱阁序》：“中秋之夕，与同僚会饮于兹阁，览
湖山之胜，翫月于尊俎间，即席赋诗。”

《花月新闻》：建炎二年春，扬州一士人缓步出西隅，遥
见红晕如赤环，自地吐出，徐行入观。有机数张，经以
素丝女子四五辈组织重花交叶之内，成字数行。第
一行之首曰“李易”，稍空，次又有一人姓名如此，以十
数。乃问之曰：“织此何为？”对曰：“《登科记》也，到中秋时候
知之。”是岁，高宗车驾南巡，扬都贡士云集，至八月始唱名放榜，第一名曰“李易”，其下甲乙之次无一差，易
始悟初春所届，盖蟾宫云。

机警辛幼安在长沙，欲于后圃建楼赏中秋。时已八
月初旬，吏曰：“它皆可办，唯瓦难办。”幼安命于市上每
家以钱一百，赁檐前瓦二十片，限两日以瓦收钱，于
是瓦不可胜用。《沂阳子》曰：建楼赏月，细事也，尤能速
成示敏也，且以起众心云。盖幼安志存恢复，若以无
瓦止，它日用兵何以鼓之？殆徙木立信之意。

《癸辛杂识》：“德寿宫有桥，乃中秋赏月之所。桥用吴璘
所进阶石甃之，莹彻如玉。以金钉校，桥下皆千叶白
莲花，御几御榻至于瓶炉酒器，皆用水晶为之。水南
岸皆宫女童奏清乐，水北岸皆教坊乐工，吹笛者至
二百人。”

《乾淳岁时记》：中秋禁中，是夕有赏月延桂排当，如“倚
桂阁”、“秋晖堂”、“碧岑”，皆临时取旨。夜深天乐，直彻人间
御街，如绒线蜜煎香铺，皆铺设货物，夸多竞好，谓之
“歇眼灯”，烛华灿，竟夕乃止。此夕浙江放一点红羊皮
小水灯，数十万盏，浮满水面，烂如繁星，有足观者。或
谓此乃江神所喜，非徒事观美也。

《西湖志馀》：淳熙九年八月十五日，孝宗过德寿起居，
上皇遂留赏月，召小刘妃吹白玉笙霓裳。中序侍宴，
曾觌进壶中天词云：“素飙飏碧，看天衢稳送，一轮明
月。翠水瀛壸人不到，比似世间秋别。玉手瑶笙，一时
同色，小按霓裳叠。天津桥上，有人偷记新阕。当日谁
幻银桥，阿瞒儿戏，一笑成痴绝。肯信群仙高宴处，移”
下水晶宫阙。云海尘清，山河影满，桂冷吹香雪。何劳
玉斧，金瓯千古无缺。

《中州集》：道陵中秋赏月瑞光楼，召赵沨、文孺对御赋
诗，以“清”字为韵。沨诗云：“秋气平分月正明，蕊珠宫阙
对蓬瀛。已驱急雨销残暑，不遣微云点太清。帘外轻
风飘桂子，夜深凉露滴金茎。圣朝不奏霓裳曲，四海
歌讴即乐声。”道陵读至落句，大加赏异，手酌金锺以
赐，且字之曰：“文孺，以此锺赐汝作酒直。”士林荣之。
《岁华纪丽谱》：“八月十五日，中秋玩月，旧宴于西楼，望
月于锦亭，今宴于大慈寺。”

元氏《掖庭记》：“己酉仲秋之夜，武宗与诸妃嫔泛月于
禁苑太液池中，月色射波，池光映天，绿荷含香，芳藻
吐秀，游鱼浮鸟，竞戏群集。于是画鹢中流，莲舟夹持，
舟上各设女军，居左者冠赤羽冠，服斑文甲，建凤尾
旗，执泥金画戟，号曰‘凤队。居右者冠漆朱帽，衣雪氅
裘，建鹤翼旗，执沥粉雕戈，号曰‘鹤团’。又彩帛结成采’”
菱采莲之舟，轻快便捷，往来如飞。当其月丽中天，彩
云四合，帝乃开宴张乐，荐蜻翅之脯，进秋风之鲙，酌
元霜之酒，啖华月之糕，令宫女披罗曳縠，前为八展
舞，歌《贺新凉》一曲。帝喜，谓妃嫔曰：“昔西王母宴穆天
子于瑶池，人以为古今莫有此乐也。朕今与卿等际
此月圆，共此佳会，液池之乐，不减瑶池也。惜无上元
夫人在坐，不得闻《步元》之声耳。”有骆妃者，素号能歌，
趋出，为帝舞《月照临》而歌曰：“五华兮如织，照临兮一
色。丽正兮中域，同乐兮万国。”歌毕，帝悦其以月喻己，
赐八宝盘、玳瑁盏，诸妃各起贺。酒半酣，菱舟进鲜，紫
角玉心之奇，山耸而至；莲艇奉实，绛房金的之异，陵
叠而来。由是下令两军，水击为戏，风旋云转，戟刺戈
横。战既毕，军中乐作，唱《龙归洞》之歌而还。

凝香儿，本都下官妓也。以才色选入宫，遂充才人。善
鼓瑟，晓音律，能为翻冠飞履之舞，舞间冠履皆翻覆
飞空，寻如故，少顷复飞，一舞中屡飞屡复，虽百试不
差。帝尝中秋夜泛舟禁池，香儿著“琐里绿蒙”之衫，琐
里，夷名，产撒哈剌，蒙茸如毡毼，但轻薄耳，宜于秋时
著之，有红绿二色。至元间进贡，帝又命工以金笼之，
妆，出鸾凤之形，制为十大衫，香儿得一焉。至此服之，
又服玉河花蕊之裳。于阗国乌玉河生花蕊草，采其
蕊织之为锦。香儿以小艇荡漾于波中，舞婆娑之队，
歌《弄月》之曲。其词云：“蒙衫兮蕊裳，瑶环兮琼珰。泛予
舟兮芳渚，击予楫兮徜徉。明皎皎兮水如镜，弄蟾光
兮捉娥影。露团团兮气清，风飕飕兮力劲。月一轮兮
高且圆，华彩发兮鲜复妍。愿万古兮每如此，予同乐
兮终年。”帝复置酒于天香亭，为赏月饮。香儿复易服
趋亭前，衣绛缯方袖之衣，带云肩迎风之组，执干昂
鸾缩鹤而舞，乃歌曰：“天风吹兮桂子香，来阊阖兮下
广寒。尘不扬兮玉宇净，万籁泯兮金阶凉。元浆兮进
酒，兔霜兮为侑。舞乱兮歌狂，君饮兮一斗。鸡鸣沈兮
夜未央，乐有馀兮遇《霓裳》。吾君吾王兮寿万岁，得与
秋香月色兮酬酹乎樽觞。”歌毕，帝笑曰：“昔唐明皇游
月宫，见女娥数十，著素衣，歌舞于树下。朕今酌绿醽，
对才人，歌《香桂长秋曲》，可谓绛缯娥，唱小摇金调者
矣。邀香风于屏围，呼华月以入座，众哗俱寂，丝竹交
奏，人”《间之乐》，当不减天上。

《已疟编》：三山门外有“醉仙楼”，以中秋与学士刘三吾、
宋濂、董伦、王景、陶安等醉饮得名。

恐嫦娥生妒。涓于十五十六二宵，联女伴同志者一
茗一炉，相从卜夜，名曰《伴嫦娥》。凡有冰心，伫垂玉允。”
朱门龙氏拜启。

《熙朝乐事》：八月十五日谓之“中秋。”民间以月饼相遗，
取团圆之义。是夕人家有赏月之燕，或携榼湖海沿
游彻晓。苏堤之上，联袂踏歌，无异白日。

《帝京景物略》：“八月十五日祭月，其祭果，饼必圆分，瓜
必牙错瓣刻之如莲花纸。肆市月光纸”，绘满月像，趺
坐莲华者，月光遍照菩萨也。华下月轮，桂殿有兔杵
而人立。捣药臼中纸，小者三寸，大者丈，致工者金碧
缤纷。家设月光位于月所出方，向月供而拜，则焚月
光纸，彻所供。散家之人，必遍月饼、月果。戚属馈相报，
饼有径二尺者。女归宁，是日必返其夫家，曰：“团圆节
也。”

《北京岁华记》：“中秋夜，人家各置月宫符像，符上兔如
人立。陈瓜果于庭，饼面绘月宫蟾兔，男女肃拜烧香，
旦而焚之。”

《莘野纂闻》：吴甘泉，长洲吕山人也。博物洽闻，于书无
所不读，而尤精于数。其学主先天加一倍法，而以时
日占之，吉凶成败之理，具有左验。时都御史俞公谏
抚吴都，谍报者日至，公以为忧，延甘泉而问焉。甘泉
以数推之曰：“贼必来，来未及城而败。”计其时盖中秋
节也。已而果然。

枚乘《七发·客》曰：“将以八月之望，与诸侯远方交游兄
弟并往，观涛于广陵之曲江。”

《后山谈丛》：“中秋阴晴，天下如一。中秋无月，则兔不孕，
蚌不胎，乔麦不实。兔望月而孕，蚌望月而胎，乔麦得
月而秀。世兔皆雌，惟月兔雄尔，故望月而孕。”

《临溪诗话》：“寇莱公七月十四日生，魏野诗云：‘何时生
上相，明日是中元’。”李文定公迪八月十五日生于黔
中，杜默作《中秋》诗以献，仅数百言，皆以月况文定。其
中句有“蟾辉吐光育万种，我公蟠屈为心胸。”“老桂根
株撼不折，我公得此为清节。”“孤轮碾空周复圆，我公
得此为机权。馀光烛物无洪细，我公得此为经济。”终
篇，大率皆如此，虽造语粗浅，亦豪爽也。默少以歌行
自负，石介赠《三豪》诗，谓之“歌豪”，以配石曼卿、欧阳永
叔。晚节益纵酒落魄，文章尤狂鄙。熙宁末，以特奏名
得同出身，一命得临江军新淦县尉。

《玉涧杂书》：“今岁中秋初夜微阴不见月，吾与周子集
适自山中还，是时暑犹未退，相与散发披衣坐溪上，
二更后云始解，三更遂洞澈澄爽，月色正午，溪面如
镜，平月在波间，不觉水流，意甚潇然。并溪居人楼阁
相上下，时闻饮酒歌呼，杂以箫鼓，计人人皆以得极
所欲为至乐，然不过有狂乐淫声，不失此时节耳。安”
知吾二人真有此月乎？世多言李太白以醉入水，捉
月溺死，此谈者好奇之过。太白对月，能作“今人不见
古时月，今月曾经照古人”之句，意气本自超出宇宙，
对影三人虽醉，岂复狂惑至此？因举寒山颂：“吾心如
秋月，碧潭清皎洁，无物堪比伦，教我如何说四海，今
夕共为中秋”，不知有一人能作此公见处否？雪窦禅
师初住洞庭翠峰寺，道未甚行，从学者无几。寺在太
湖中，所谓东山者，尝有诗云：“太湖四万八千顷，月在
波心说向谁。”固自已有津梁斯道之意，然月一也，寒
山以为无物可比而不可说，雪窦以为无人可说而
不可说。可说乎，不可说乎？吾不能奈静，聊复造此一
重公案。

《彦周诗话》：作诗压韵是一巧。《中秋夜月》诗押“尖”字，数
首之后，一妇人诗云：“蚌胎光透壳，犀角晕盈尖。”
《膳夫录》：汴中节食，中秋翫月羹。

《春渚纪闻》：东坡先生云：中秋月明，则是秋必多兔。野
人或言兔无雄者，望月而孕。信斯言，则木兰诗云：“雌
兔眼迷离，雄兔脚扑握”，何也？

《入蜀记》：巫山十二峰，不可悉见，所见八九峰，惟神女
峰最为纤丽奇峭，宜为仙真所托。每八月十五夜月
明时，有丝竹之音往来峰顶，山猿皆鸣，达旦方止。
《西溪丛语》：“琼田草生于分宁山谷间，有《琼田草经》一
卷，八月十五日采之。草有十，名曰不死草、长生草，又
云苦天之类。”

《使燕录》：苏东坡曰：“故人史生为予言，尝见海贾云：‘中
秋之月，虽相去万里，他日会合，相问阴晴，无不同者’。”
公集中有《中秋》诗：“尝闻此宵月，万里同阴晴。天公自
著意，此会那可轻。”又《咏月》诗：“暮云收尽溢清寒，银汉
无声转玉盘。此生此夜不常好，明月明年何处看。”
《通考》八月十五为移花日。

《荔枝谱》：“中秋绿”，色绿，亦山枝种，味微酸，熟最后，故名
中秋绿《月令》演八月十五梯月。

《事文类聚》：前辈名中秋月为端正月。韩愈诗云：“三秋
端正月，今夜出东溟。”张雨《八月十五夜待月》诗：“秋已
平分催节序，月还端正照山河。”

《七修类槁》：杭之凤凰山，有石如片云，拔地高数丈，巅
有一窍尺馀，名曰“月岩。惟中秋之月穿窍而出，馀时
则斜出窍外矣。”

《清闲供》，“八月十五日牡丹诞。”

《名胜志》：太和县洱河东岸有分水厓，自岸下分水为
两，南河、北海。八月望夜，河海正中有珊瑚树出水面，
渔人往往见之，世传海龙献宝，《内典》云：“珊瑚撑月”，即
此。

《一统志》：“南阳府有龙泉，在汝州西南，其水莹洁，中秋
之夕，阴云蔽月，俯观泉中，魄形自若。”

《诸山记》：武夷山神号武夷君。秦始皇二年一日语邨
人曰：“汝等以八月十五日会山顶。”是日邨人毕集，见
幔亭彩屋，设宝座，施红云紫霞褥，器用甚设。令男女
分坐，闻空中人声，不见其形。须臾乐响，亦但见乐器，
不见其人。酒行命食，味皆甘美，唯酒差薄。诸仙既去，
众皆欣喜，因与神君同会，名其地曰“同庭。”

《武夷山记》：“玉皇与太姥魏真人、武夷君建幔亭彩屋。
八月十五日与乡人宴饮，曰：‘汝等皆吾之曾孙也’。”
《名胜志》：“葛仙山，在铅山县南五十里，由山北真净寺
循涧且尽，始缘鸟道，至山之半，犹历三十六扉，一扉
一高，方至绝顶。有上下马、试剑、息心等石、丹井、仙坛。”
孝先以吴赤乌七年甲子八月十五日平旦于此上
昇。

《琅嬛记》：九天先生降王方平宅，书尺牍遗龙女曰：“汝
谪以来，月轮周围减一寸矣，更减其半，汝得复还本
处，幸自努力。”方平问故，先生对月屈指曰：“自垂象以
来至黄帝时减若干，自黄帝以至唐尧又减若干，自
唐尧以至三代渐减，至今则愈减矣。减之又减，以至
于无，则天地毁。不但是也，即世间声色滋味莫不渐
减。如人自少至老，精神消损，顷刻不停，亦复如是，非
日变而月化也，人皆不觉。以真人睹之，若日影过庭，
分毫不差耳。”时八月十五日也。

《申宗传》：“梓潼薛君胄好服食，多寻异书，日诵黄老一
百纸。徙居鹤鸣山下，草堂三间，户外骈植花木，泉石
萦绕。八月十五日，长啸独饮，因酣畅大言曰：‘薛君胄
疏澹若此，岂无异人降旨。忽觉两耳中有车马声，因
颓然思寝。头才至席，遂有小车，朱轮青盖，驾赤犊出
耳中，各高二三寸，亦不觉出耳之难。车有二童，绿帻’”
青帔，亦长二三寸，凭轼呼御者踏轮扶下，而谓君胄
曰：“吾自《兜元》国来，向闻长啸月下，韵甚清激，私心奉
慕，愿接清论。”君胄大骇曰：“君适出吾耳，何谓兜元国
来？”二童子曰：“兜元国在吾耳中，君耳安能处我？”君胄
曰：“君长二三寸，岂复耳有国土？傥若有之，国人当尽
焦螟耳。”二童曰：“胡为其然？吾国与汝国无异。不信，请
从吾游，或能便留，则君离生死苦矣。”一童因倾耳示
君胄。君胄觇之，乃别有天地，花卉繁茂，甍栋连接，清
泉萦绕，岩岫杳冥，因扪耳投之。已至一都会，城池楼
堞，穷极壮丽。君胄徬徨，未知所之，顾见向二童已在
侧，谓君胄曰：“君至此，盍从吾谒蒙元真伯。”蒙元真伯
居大殿，墙垣阶陛，尽饰以金碧，垂翠帘帷帐。玉童四
人立侍左右，一执白拂，一执犀如意。二人既入，拱手
不敢仰视。有高冠长裾绿衣人，宣《青纸制》曰：“肇分太
素，国既有亿，尔沦下土，赋卑万品，聿臻于此，实由冥
合。况尔清节躬诚，叶于真宰，大官厚爵，俾宜享之，可
为主箓。”大夫君胄拜舞出门，即有黄帔三四人，引至
一曹署，其中文簿多所不识，每月亦无请受，但有所
念，左右必先知，当便供给。因暇登楼远望，忽有归思，
赋诗曰：“风软景和煦，异香馥林塘。登高一长望，信美
非吾乡。”二童子见诗，怒曰：“以君质性冲寂，引至吾国，
鄙俗馀态，果乃未去。”遂疾逐君胄，如陷落地，仰视，乃
自童子耳中落，已在旧去处。随视童子，亦不复见。因
问诸邻人，云“失君胄已七八年矣。”

《集异记》：李汾秀才者，越州上虞人也。性好幽寂，常居
四明山，山下有张老庄，其家富，多养豕。天宝末，中秋
之夕，汾步月于庭，抚琴自适，忽闻户外有叹美之声，
问之曰：“‘谁人夜久至此山院，请闻命矣’。俄有女子笑
曰：‘冀观长卿之妙耳’。汾启户视之，乃人间之极色也，
唯觉其口有黑色。汾问曰：‘子得非神仙乎女曰：‘非也，
妾乃山下张家女也。夕来以父母暂过东村，窃至于
此。私面君子，幸无责也’’。”汾忻然曰：“娘子既能降顾，聊
可从容。”女乃昇阶展叙，言笑谈谑，汾莫能及。夜阑就
寝，备尽缱绻。俄尔晨鸡报曙，女起告辞。汾意惜别，乃潜取女青毡履一只，藏衣笥中。时汾攲枕假寐，女乃
抚汾悲泣，求索其履，曰：“愿无留此，今夕再至。脱君留
之，妾身必死，谢于君子。”汾不允，女号泣而去。汾觉视
床前，鲜血点点出户。汾异之，乃开笥视青毡履，则一
猪蹄壳耳。汾惶骇，寻血至山前，张氏溷中见一牝豕，
后足刓一壳。豕视汾，暝目咆哮，如有怒色。汾以事白
张叟，叟即杀之。汾乃弃山院，别游他邑。

《灵异记》：“许至雍妻某氏，仪容淡雅，早岁亡没，至雍颇
感叹，每风景闲夜，笙歌尽席，未尝不叹泣悲嗟。至雍
八月十五夜于庭前抚琴翫月已久，忽觉帘屏间有
人行，吁嗟数声，至雍问曰：‘谁人至此，必有异也。良久
闻有人语云：乃是亡妻。云若欲得相见，遇赵十四，莫
惜三贯六百钱’。”至雍惊起，问之，乃无所见。自此常记
其言，则不知赵十四是何人也。后数年，至雍闲游苏
州，时方春，见少年十馀辈皆妇人装，乘画船，将谒吴
泰伯庙。许君因问曰：“彼何人也，而衣裾若是人”曰：“此
州有男巫赵十四者，言事多中，为土人所敬伏，皆赵
生之下辈也。”许生问曰：“赵生之术所长者何也。”曰：“能
善致人之魂耳。”许生乃知符其妻之说也。明日早诣
赵十四，具陈恳切之意。赵生曰：“某之所致者，生魂耳。
今召死魂，又令生人见之。某久不为，不知召得否？知
郎君有重念之意，又神理已有所白，某安得不为召
之。”乃计其所费之直，果三贯六百耳。遂择良日，于其
内洒扫焚香，施床几于西壁下，于檐外结坛场，致酒
脯，呼啸舞拜，弹胡琴。至夕，令许君处于堂内东隅。赵
生乃于檐下垂帘卧，不语至三更，忽闻庭际有人行
声。赵生乃问曰：“莫是许秀才夫人否？”闻吁嗟数四，应
云：“是。”赵生曰：“以秀才诚意恳切，故敢相迎。夫人无怪
也，请夫人入堂中。”逡巡似有人揭帘，见许生妻淡服
薄妆，拜赵生，徐入堂内，西向而坐。许生涕泗呜咽，问：
“君行若此，无枉横否？”妻曰：“此皆命也，安有枉横？”因问
儿女家人及亲旧闾里等事，往复数十句。许生又问：
“人间尚佛经，呼为功德，此诚有否？”妻曰：“皆有也。”又问：
“冥间所重何物？春秋奠享无不得，然最重者，浆水粥
也。”赵生致之，须臾粥至，向口如食，收之复如故。许生
又曰：“要功德否？”妻云：“某平生无恶，岂有罪乎？足下前
与为者，亦已尽得。”良久，赵生曰：“夫人可去矣，恐多时
即有谴谪。”妻乃出。许生相随泣涕曰：“愿惠一物，可以
为记。”妻泣曰：“幽冥唯有泪，可以传于人。代君有衣服，
可投一事于地。”许生脱一汗衫，置之于地。其妻取之，
于庭树前，悬一树枝，以汗衫蔽其面，大哭良久，挥手
却许生挂汗衫树枝间，若乘空而去。许生取汗衫视
之，泪痕皆血也。许生痛悼，数日不食。卢求著《幽居苏
州识赵生》。赵生名何，苏州人皆传其事。

《冷斋夜话》：周贯自号木雁子，治平、熙宁间至袁州，见
市井李生者有秀韵，欲携以同归林下，而李嗜酒色，
意欲无行，贯指画药铛作偈示之曰：“顽钝天教合作
铛，纵生三足岂能行。虽然有耳不听法，只爱人间恋
火坑。”寻死于西山，方将化，人问其几何岁，贯曰：“八十
西山作酒仙，麻鞋轧断布衣穿。相逢甲子君休问，太
极光阴不计年。”后有人见于京师桥，付书与袁州李
生云：“我明年中秋夕时当上谒也。”至时果造李生。生
时以事出，乃用白土大书其门而去曰：“今年中秋夕，
来赴去年约。不见破铁铛，弹指空剥剥。”李生后竟堕
马，折一足。